HOLDES STENG: Oslo International School på Bekkestua. Foto: Arkivfoto: Lise Åserud / NTB scanpix

Åtte skoler og en barnehage rammet av coronasmitte

Flere skoler holdes helt eller delvis stengt etter at elever og ansatte har fått påvist coronasmitte.

Oppdatert 6. mars

Artikkelen er over 195 dager gammel, myndighetenes råd angående coronasmitten kan derfor være utdaterte. Du kan alltid holde deg oppdatert i vår spesial, eller gjennom FHIs nettsider.

To elever har fått påvist coronasmitte i Bærum kommune, melder kommunen i en pressemelding på sine hjemmesider.

Den ene eleven går på den private skolen Oslo International School på Bekkestua. Administrasjonssjef Knut Sørlie bekrefter overfor VG at skolen holdes stengt fredag på grunn av at en elev har blitt smittet av coronavirus.







I tillegg har en ungdomsskoleelev på en kommunal ungdomsskole i Bærum fått påvist smitte. Elever på trinnet til vedkommende er bedt om å holde seg hjemme.

Disse er rammet Oslo International School Bærum: En elev er smittet.

Kommunal ungdomsskole i Bærum: En elev er smittet.

Barneskole Asker : To ansatte er smittet.

Nøtterøy videregående skole: En elev smittet.

Levanger videregående skole: En elev i andre klasse smittet.

Frosta skole : «Mange tilfeller», ifølge kommunene. Uklart om elever eller ansatte er smittet.

Barneskole Stavanger: En elev er smittet.

Videregående skole i Stavanger: En elev er smittet.

Borglia barnehage (Frosta): Holdes stengt på grunn av smitte. Vis mer

Kommuneoverlegen forteller at det foreløpig ikke er aktuelt å stenge kommunens skoler, men elever på det aktuelle klassetrinnet er bedt om å være hjemme.

– Vi er i en fase hvor hovedmålet er å begrense og utsette smitte. Derfor kartlegges smitterisiko. Foreløpig vurdering er at smitterisiko har vært lav, sier kommuneoverlege Frantz L. Nilsen.

Det antas at begge elevene er smittet av et familiemedlem, opplyser kommunen.

Nilsen sier til VG at elevene er friske selv om de har fått påvist smitte.

Ansatte smittet i Asker

To ansatte ved en barneskole i Asker kommune har fått påvist coronasmitte. Elever som har vært i kontakt med de to har sent torsdag kveld fått beskjed om å holde seg hjemme fra skolen fredag 6. mars. Det skriver kommunen på sine hjemmesider.

– Vi utfører smittesporing ved den aktuelle skolen, slik vi gjør alle steder der smitte dukker opp. I et klasserom er mindre enn to meters avstand i mer enn 15 minutter å regne som nærkontakt, sier kommuneoverlege Meera Grepp på hjemmesidene.

Ifølge Trønderavisa har en elev på Levanger videregående skole også fått påvist smitte. Elever og lærere i klassen har fått beskjed om å holde seg hjemme, skriver avisen.

I Frosta kommune er flere personer smittet. Kommunen skriver på sine hjemmesider at Borglia barnehage er stengt inntil videre og Frosta skole holdes stengt fredag.

– Det blir iverksatt tiltak for å ivareta barn, elever og foreldre. Mer informasjon vil komme etter klokka 12.00 i dag, skriver kommunen på sine hjemmesider.

En smittet i Nøtterøy

En elev er ifølge fylkeskommunen smittet ved Nøtterøy videregående skole.

– Vi følger retningslinjene vi får fra Folkehelseinstituttet og forholder oss til dem. Hovedprioriteten er å unngå risiko for spredning. Eleven er sammen med familien satt i karantene, sier kommunikasjonsleder Harald Haave.

19 elever som har vært i nærkontakt med den aktuelle eleven, er i hjemmekarantene.

To smittet i Stavanger

I Stavanger er en barneskoleelev og en elev ved en videregående skole smittet.

På en pressekonferanse fredag morgen opplyser helsesjef Marit Anda at barneskoleeleven var en del av et reisefølge som hadde vært på ferie i et berørt område i Nord-Italia.

– De to andre i reisefølget er helsepersonell og har vært i karantene. De har ikke vært ute i samfunnet og smittet noen, sier Anda.

Hun tilføyer at de vurderer det som lav risiko for at andre personer skal være smittet, men tar likevel forholdsregler. Derfor har ansatte og elever ved det samme trinnet blitt bedt om å holde seg hjemme fredag.

Det dreier seg om tre klasser.

– Det er fordi vi trenger å få oversikt over situasjonen, sier Anda.

Utfører smittesporing

Det er foreløpig ikke aktuelt å stenge skoler i kommunen. Anda sier at de utfører smittesporing ved den aktuelle skolen.

På spørsmål om hva som anser som er å anse som nærkontakt i for eksempel et klasserom, svarer helsesjefen:

– Det blir som på fly. De nærmeste er etter FHIs definisjon personer som har vært mindre enn to meters avstand, i mer enn 15 minutter, sier hun.

Anda avviser at smittetilfellet ved barneskolen har sammenheng med videregående-eleven som ifølge VGs opplysninger testet positivt torsdag, etter å ha vært i Nord-Italia.

Hør hvordan beredskapen er i podkasten «Verdens gang»:

Publisert: 06.03.20 kl. 07:53 Oppdatert: 06.03.20 kl. 15:19